**PREDLOG**

Na osnovu člana 38 stav 1 tačka 2 Zakona o lokalnoj samoupravi („Službeni list Crne Gore“, br. 02/18, 34/19, 38/20, 50/22 i 84/22), člana 35 stav 1 tačka 2 i člana 38 stav 1 Statuta opštine Nikšić („Službeni list Crne Gore – Opštinski propisi“, br. 31/18 i 21/23), Skupština opštine Nikšić na sjednici održanoj dana \_\_\_\_\_\_\_\_\_\_\_\_. godine, donijela je

**O D L U K U**

 o pristupanju Sporazumu gradonačelnika za klimu i energiju i izradi Akcionog plana za održivu energiju i klimu

*(engl: Sustainable energy and climate action plan - SECAP)*

Član 1

Opština Nikšić pristupa Sporazumu gradonačelnika za klimu i energiju, čime se obavezuje da će smanjiti emisiju CO2, povećati otpornost na klimatske promjene i predložiti rješenja za ublažavanje energetskog siromaštva na svojoj teritoriji.

Član 2

Opština Nikšić prihvata načela i obaveze iz Sporazuma gradonačelnika za klimu i energiju, a koji sporazum čini sastavni dio ove Odluke.

Član 3

Ovom odlukom Skupština opštine Nikšić Marku Kovačeviću, predsjedniku Opštine Nikšić daje ovlašćenje za pristupanje i potpisivanje Sporazuma gradonačelnika za klimu i energiju.

Član 4

Ovom Odlukom Skupština opštine Nikšić pokreće proces izrade Akcionog plana za održivu energiju i klimu (SECAP) do 2030. godine.

Član 5

 Akcioni plan za održivu energiju i klimu (SECAP) ima za cilj:

* smanjiti emisije CO2 (i prema mogućnosti, drugih stakleničkih plinova) na području opštine Nikšić kako je predviđeno Sporazumom gradonačelnika za klimu i energiju, efikasnijom upotrebom energije i većom upotrebom obnovljivih izvora energije;
* povećati otpornost opštine Nikšić na posljedice klimatskih promjena;
* predložiti rješenja za aktuelnu temu energetskog siromaštva, kao ključne mjere koja omogućava pravednu tranziciju i
* podijeliti viziju, rezultate, iskustvo i znanje iz procesa izrade i implementacije SECAP-a s drugim lokalnim i regionalnim tijelima u okviru Evropske unije i izvan nje putem direktne saradnje i razmjene, posebno u kontekstu Sporazuma gradonačelnika.

Član 6

Proces izrade Akcionog plana za održivu energiju i klimu opštine Nikšić će biti zasnovan na principima održivog razvoja i pravedne tranzicije.

Član 7

Predsjednik Opštine imenovaće koordinatora i članove tima za izradu Akcionog plana za održivu energiju i klimu kao operativno, izvršno i koordinaciono tijelo zaduženo za vođenje procesa izrade SECAP-a.

Član 8

Predsjednik Opštine imenovaće savjetodavnu grupu za održivu energiju i borbu protiv klimatskih promjena, koja će aktivno učestvovati u izradi SECAP-a.

Član 9

Po završetku izrade Plana, isti će se dostaviti Skupštini Opštine na usvajanje.

Član 10

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

Broj: 01-030-

Nikšić, \_\_\_.\_\_\_.2024. godine

 SKUPŠTINA OPŠTINE NIKŠIĆ

 **Predsjednik**

 Nemanja Vuković, s.r.

**PRAVNI OSNOV**

Pravni osnov za donošenje ove odluke sadržan je u članu 38 stav 1 tačka 2 Zakona o lokalnoj samoupravi („Službeni list Crne Gore“, br. 02/18, 34/19, 38/20, 50/22 i 84/22) kojim je propisano da Skupština Opštine u djelokrugu svojih poslova donosi propise i druge opšte akte.

Članom 38 stav 1 Statuta opštine Nikšić („Službeni list Crne Gore – Opštinski propisi“, br. 31/18 i 21/23), propisano je da Skupština opštine u vršenju poslova iz svoje nadležnosti donosi sljedeće akte : Statut Opštine, poslovnik, odluke, rješenja, zaključke, povelje, preporuke, planove, programe i druge akte, a što predstavlja još jedan od pravnih osnova za donošenje predmetne Odluke.

**OBRAZLOŽENJE**

 Predlog za pristupanje inicijativi Sporazuma gradonačelnika za klimu i energiju proizilazi iz učešća u projektu "GREEN KICK" i potrebe za izradom Akcionog plana za održivu energiju i borbu protiv klimatskih promjena (SECAP). Projekt je dio Evropske klimatske inicijative (EUKI), finansiran od strane Njemačkog federalnog ministarstva ekonomskih poslova i klimatske akcije (BMWK), a sprovodi ga Deutsche Gesellschaft für Internationale Zusammenarbeit (GIZ) GmbH.

Akcioni plan za održivu energiju i borbu protiv klimatskih promjena izrađuje se prema smjernicama Sporazuma gradonačelnika za klimu i energiju. Podnošenje i evaluacija ovog dokumenta moguća je samo ako je lokalna samouprava potpisnica Sporazuma. Sporazum okuplja preko 10.000 lokalnih vlasti u Evropi, koje se dobrovoljno posvećuju ciljevima EU za klimu i energiju. Takođe, dio je Globalnog sporazuma gradonačelnika, najveće svjetske inicijative usmjerene na smanjenje potrošnje energije, emisija CO2 te prilagođavanje klimatskim promjenama.

Potpisnici Sporazuma potvrđuju zajedničku viziju za 2050. godinu, koja uključuje dekarbonizaciju lokalnih teritorija, povećanje otpornosti na klimatske promjene te omogućavanje univerzalnog pristupa sigurnoj, održivoj i cjenovno dostupnoj energiji. Obavezuju se na smanjenje emisije CO2 za najmanje 55% do 2030. godine kroz unapređenje energetske efikasnosti i korišćenje obnovljivih izvora energije, povećanje otpornosti na klimatske promjene, te razmjenu iskustava i praksi sa drugim lokalnim i regionalnim vlastima.

Pridruživanje inicijativi sastoji se od usvajanja i potpisivanja Dokumenta o preuzimanju obaveza Sporazuma na opštinskoj skupštini, te izrade profila i prijave na online sistem MyCovenant. Nakon odobravanja prijave, kancelarija Sporazuma potvrđuje učešće i dostavlja podatke za prijavu na platformu.

Sporazum podrazumijeva razmjenu iskustava, vizija, rezultata i praksi sa lokalnim i regionalnim vlastima unutar EU i šire putem direktne saradnje u okviru Sporazuma "Global Covenant of Mayors". U roku od dvije godine od trenutka pristupanja, obaveza je i izrada Akcionog plana za održivu energiju i borbu protiv klimatskih promjena (SECAP), zajedno sa odgovarajućom dokumentacijom za izvještavanje o implementaciji istog.

Potpisnici Sporazuma dobijaju visok stepen vidljivosti na međunarodnom nivou, a izrada i implementacija SECAP-a doprinosi realizaciji lokalnih i državnih ciljeva, čime se stvara baza za buduće energetske investicije i olakšava pristup EU fondovima i drugim finansijskim mehanizmima.

Sekretarijat za uređenje prostora i zaštitu životne sredine

Sekretarka

Milanka Radulović,s.r.